## Naredba o poduzimanju mjera obveznog uklanjanja ambrozije - Ambrosia artemisiifolia L.

### NN 90/2006 (9.8.2006.), Naredba o poduzimanju mjera obveznog uklanjanja ambrozije - Ambrosia artemisiifolia L.

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2128**

Na temelju članka 50. točke 3. i 7., a u svezi sa člankom 5., člankom 6. stavkom
1. i 3. i člankom 65. Zakona o biljnom zdravstvu (»Narodne novine« br. 75/05),
ministar poljoprivrede, šumarstva i vodnoga gospodarstva donosi

## NAREDBU

### O PODUZIMANJU MJERA OBVEZNOG UKLANJANJA AMBROZIJE – Ambrosia artemisiifolia L.

Članak 1.

Ovom Naredbom propisuju se mjere obveznog uklanjanja korova ambrozije/limundžika
– Ambrosia artemisiifolia L. (u daljnjem tekstu: ambrozija) u cilju njenog
suzbijanja i sprječavanja daljnjeg širenja na području Republike Hrvatske.

Članak 2.

Vlasnici i korisnici poljoprivrednog obrađenog i neobrađenog zemljišta (vrtova,
oranica, livada itd.), šuma i lovišta, ovlaštenici upravljanja vodotokovima i
kanalima te površinama uz vodotokove i kanale, ovlaštenici upravljanja i
održavanja površina uz javne prometnice i željezničke pruge, ovlaštenici
upravljanja parkovima i drugim javnim zelenim površinama (u daljnjem tekstu:
obveznici) dužni su provoditi mjere uklanjanja ambrozije propisane člankom 3.
ove Naredbe.

Članak 3.

Obveznici iz članka 2. ove Naredbe dužni su tijekom vegetacijske sezone tekuće
godine, u više navrata, sa svojih površina (uključujući i rubove parcela, šuma i
poljskih putova) redovito uklanjati i suzbijati ambroziju sljedećim mjerama:
– agrotehničkim: pridržavanjem plodoreda, obradom tla, pravovremenom sjetvom i
gnojidbom kulture, višekratnim prašenjem strništa i neobrađene (nezasijane)
poljoprivredne površine;
– mehaničkim: međurednom kultivacijom, okopavanjem, plijev­ljenjem i
pročupavanjem izbjeglih biljaka, redovitom (višekratnom) košnjom, priječenjem
prašenja i plodonošenja biljaka;
– kemijskim: uporabom učinkovitih herbicida koji imaju dozvolu za promet i
primjenu u Republici Hrvatskoj za suzbijanje ambrozije, a u skladu s uputom za
primjenu koja je priložena uz sredstvo.

Članak 4.

Zavod za herbologiju Agronomskog fakulteta u Zagrebu i Zavod za zaštitu bilja u
poljoprivredi i šumarstvu Republike Hrvatske, provodit će program posebnog
nadzora Ministarstva poljoprivrede, šumarstva i vodnoga gospodarstva nad ovom
štetnom biljnom vrstom, u cilju istraživanja raširenosti na području Republike
Hrvatske, određivanja intenziteta zakorovljenosti, postojanja rezistentnosti i
polimorfnosti, te izrade preporuka i informiranja javnosti o mjerama suzbijanja.

Članak 5.

Ministarstvo poljoprivrede, šumarstva i vodnoga gospodarstva osigurava sredstva
za provedbu programa iz članka 4. ove Naredbe.
Obveznici snose troškove mjera uklanjanja i uništavanja ambrozije iz članka 3.
ove Naredbe.

Članak 6.

Stručnjaci Hrvatskog zavoda za poljoprivrednu savjetodavnu službu i mjerodavni
zaposlenici u uredima županija, općina i gradova dužni su upoznati obveznike iz
članka 2. ove Naredbe o obvezi provođenja mjera propisanih člankom 3. Naredbe,
te o kaznenim odredbama u slučaju neprovođenja istih.
Inspekcijski nadzor nad provedbom mjera propisanih ovom Naredbom provode
fitosanitarna inspekcija i šumarska inspekcija sukladno Zakonu o biljnom
zdravstvu, te poljoprivredna inspekcija sukladno Zakonu o poljoprivrednom
zemljištu (»Narodne novine« br. 66/01, 87/02, 48/05 i 90/05).

Članak 7.

Stupanjem na snagu ove Naredbe, prestaje važiti Naredba o poduzimanju mjera
obveznog uklanjanja Ambrozije – Ambrosia artemisiifolia L. (»Narodne novine«, br.
66/04).

Članak 8.

Ova Naredba stupa na snagu danom objave u »Narodnim novinama«.

Klasa: 320-20/06-01/3
Urbroj: 525-1-06-1
Zagreb, 31. srpnja 2006.

Ministar
poljoprivrede, šumarstva
i vodnoga gospodarstva
**Petar Čobanković**, v. r.

Naredba, NN 90/2006-2128
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)